b'\n_START_ARTICLE_\nLemun kirkko\n_START_SECTION_\nHistoria\n_START_PARAGRAPH_\nLemu kuului aina 1300-luvun puoliv\xc3\xa4liin asti Nousiaisten seurakuntaan. T\xc3\xa4t\xc3\xa4 ennen Lemussa on jo ollut oma kirkkorakennus. Nykyisenkin kirkon sijaintipaikalle, Toijaisten m\xc3\xa4elle, pystytettiin ensin pieni puinen kappelikirkko ilmeisesti jo 1200-luvulla. T\xc3\xa4lt\xc3\xa4 ajalta ovat my\xc3\xb6s per\xc3\xa4isin kirkon vanha krusifiksi ja kastemalja. 1300-luvulla valmistui pieni kivinen kappeli, joka muodostaa nykyisen kirkon satulakattoisen sakastin. Sen viereen pystytettiin nykyinen kirkko vuosien 1460 ja 1480 v\xc3\xa4liss\xc3\xa4. Nuorin keskiajalla valmistuneista osista on ilmeisesti pohjoissivun viistokattoinen sakasti 1500-luvulta. Kirkon etel\xc3\xa4puolella levitt\xc3\xa4ytyv\xc3\xa4 vanha hautausmaa on ymp\xc3\xa4r\xc3\xb6ity kivi-ja kuusiaidoilla._NEWLINE_Kirkon nykyinen, puinen kellotapuli sijaitsee kirkon koillispuolella. Vanha 1570-luvulla rakennettu kellotapuli oli 1700-luvulle tultaessa p\xc3\xa4\xc3\xa4ssyt huonokuntoiseksi, jolloin nykyisen tapulin rakentamista alettiin suunnitella. Em\xc3\xa4seurakuntalaisten ja Askaisten kappeliseurakuntalaisten v\xc3\xa4listen kiistojen vuoksi tapulin rakennuskustannusten jakamisesta ei p\xc3\xa4\xc3\xa4sty sopuun ennen 1700-luvun loppupuolta. Kiistojen vuoksi uutta tapulia varten hankittiin my\xc3\xb6s kahdet piirustukset. Ensin paikalle suunniteltiin kivist\xc3\xa4 tapulia C. F. Schr\xc3\xb6redin vuonna 1785 valmistuneiden piirustusten pohjalta, mutta tapuli p\xc3\xa4\xc3\xa4tettiin lopulta rakentaa nykyiseen muotoonsa Tukholman intendenttikonttorin vuonna 1798 laatimien piirustusten mukaan. _NEWLINE_Uusi kellotapuli rakennettiin vuonna 1812. Se on tyylilt\xc3\xa4\xc3\xa4n uusklassinen. Tapulin pohjaltaan neli\xc3\xb6m\xc3\xa4inen pohjakerros on salvottu hirsist\xc3\xa4 ja sen p\xc3\xa4\xc3\xa4ll\xc3\xa4 on pystylautainen ja suorasivuinen kellohuone. Tapuli on v\xc3\xa4rilt\xc3\xa4\xc3\xa4n punainen ja sit\xc3\xa4 peitt\xc3\xa4\xc3\xa4 paanukate. Kellotapulissa on kaksi kelloa. Vanhempi niist\xc3\xa4 on valmistettu alun perin vuonna 1577 ja se on valettu uudelleen vuonna 1920. Toinen kelloista on valettu Tukholmassa vuosina 1661\xe2\x80\x931663.\n_START_SECTION_\nKansanperinne\n_START_PARAGRAPH_\nKirkon rakennushistoriasta kertovan paikallisen kansanperinteen mukaan pit\xc3\xa4j\xc3\xa4n asukkaat halusivat siirt\xc3\xa4\xc3\xa4 Lemun kirkon uuteen paikkaan. Kirkon rakennukseen tarvittavat hirret varastettiin tai tuotiin Nousiaisten Santamalasta. Kirkko rakennettiin tarinan mukaan paikalle, johon kirkkohirsikuorma sattui kaatumaan. Kirkon m\xc3\xa4ell\xc3\xa4 olevaan muistokiveen onkin kirjattu tarinan s\xc3\xa4e:_NEWLINE_\xc2\xbbLemun Kempit keltakontit veit kirkon, varastit kirkon p\xc3\xa4\xc3\xa4lt\xc3\xa4 Nummen Nousiaisten, toit Toijoisten m\xc3\xa4elle\xc2\xbb _NEWLINE_T\xc3\xa4m\xc3\xa4 sitaatti on ote pidemm\xc3\xa4st\xc3\xa4 pilkkalaulusta, jonka myn\xc3\xa4m\xc3\xa4kel\xc3\xa4inen Gregorius Hallenius tallensi vuonna 1738 ilmestyneeseen v\xc3\xa4it\xc3\xb6skirjaansa Wirmo\xc3\xabnsis in Finlandia territorii memorabilia. Kokonaisuudessaan muistiin merkitty runo kuuluu seuraavasti_NEWLINE_\xc2\xbbLemun k\xc3\xa4mbit kelda condit_NEWLINE__NEWLINE_Weit kircon, warastit kircon_NEWLINE__NEWLINE_P\xc3\xa4\xc3\xa4ld\xc3\xa4 Nummen Nousiaisten_NEWLINE__NEWLINE_Toit Toijosten m\xc3\xa4elle_NEWLINE__NEWLINE_Cusa suutans sulattaman_NEWLINE__NEWLINE_Partans menit paistaman_NEWLINE__NEWLINE_Iso Totti Toijolasta_NEWLINE__NEWLINE_Casas cuormat k\xc3\xa4\xc3\xa4ns h\xc3\xa4rj\xc3\xa4t etc.\xc2\xbb _NEWLINE_Lemun kunnan vaakuna perustuu t\xc3\xa4h\xc3\xa4n kansantarinaan. Vaakunassa on punaisessa kent\xc3\xa4ss\xc3\xa4 nelipuolainen py\xc3\xb6r\xc3\xa4, josta nousee apilaristi. Vaakunan apilat viittaavat maatalouteen ja risti ja py\xc3\xb6r\xc3\xa4 puolestaan tarinan kirkkohirsikuormaan.\n_START_SECTION_\nSis\xc3\xa4tilat\n_START_PARAGRAPH_\nKolmilaivaisen kirkkosalin keskilaivassa on t\xc3\xa4htiholvit ja sivulaivoissa ristiholvit. Kirkon nykyinen alttaritaulu on Adolf von Beckerin maalaama Yl\xc3\xb6snousemus ja se on per\xc3\xa4isin vuodelta 1880. Kirkon keskilaivan pylv\xc3\xa4\xc3\xa4ss\xc3\xa4 on my\xc3\xb6s Martti Lutheria esitt\xc3\xa4v\xc3\xa4 sein\xc3\xa4maalaus. Muita maalauksia seinill\xc3\xa4 ei ole. Kattokruunujen lis\xc3\xa4ksi kirkon katossa riippuu kaksi votiivilaivaa. Toinen laivoista on tehty 1920\xe2\x80\x931930-luvulla kerhoty\xc3\xb6n\xc3\xa4, toinen puolestaan oli vuosikymmeni\xc3\xa4 yksityisomistuksessa, kunnes se palautettiin entis\xc3\xb6ityn\xc3\xa4 kirkkoon vuonna 1999.'